อย. แนะเลือกผ้าอ้อมสำเร็จรูปสำหรับเด็กอย่างปลอดภัย หลังหน่วยงานสาธารณสุขและสิ่งแวดล้อมของฝรั่งเศส ออกคำเตือน
สำนักงานคณะกรรมการอาหารและยา แนะเลือกผ้าอ้อมสำเร็จรูปสำหรับเด็กอย่างปลอดภัยหลังหน่วยงานสาธารณสุขและสิ่งแวดล้อมของฝรั่งเศส ออกคำเตือนถึงความเสี่ยงของผ้าอ้อมสำเร็จรูปสำหรับเด็กแบบใช้แล้วทิ้ง นพ.ธเรศ กรัษนัยรวิวงค์ เลขาธิการคณะกรรมการอาหารและยา กล่าวถึงกรณีหน่วยงานสาธารณสุขและสิ่งแวดล้อมของฝรั่งเศส ได้ออกคำเตือนถึงความเสี่ยงของผ้าอ้อมสำเร็จรูปสำหรับเด็กแบบใช้แล้วทิ้ง ภายหลังจากพบการศึกษาของนักวิทยาศาสตร์พบสารเคมีหลายชนิดที่อาจเป็นอันตรายต่อเด็ก โดยเฉพาะน้ำหอมที่อาจก่อให้เกิดการแพ้ที่ผิวหนัง และสิ่งปนเปื้อนจากวัตถุดิบหรือกระบวนการผลิต ว่า ผลิตภัณฑ์ผ้าอ้อมสำเร็จรูปสำหรับเด็กในประเทศไทย ปัจจุบันจัดเป็นสินค้าอุปโภคบริโภคทั่วไป เนื่องจากผลิตภัณฑ์ดังกล่าวมีวัตถุประสงค์การใช้งานเพื่อซึมซับปัสสาวะและอุจจาระของทารกและเด็ก ซึ่งไม่มีวัตถุประสงค์การใช้ทางการแพทย์ ผลิตภัณฑ์จึงไม่อยู่ในการกำกับดูแลของสำนักงานคณะกรรมการอาหารและยา (อย.) อย่างไรก็ตาม ในการเลือกซื้อและเลือกใช้ผลิตภัณฑ์ผ้าอ้อมสำเร็จรูปสำหรับเด็ก ผู้ปกครองควรตระหนักความปลอดภัย โดยขอแนะนำให้เลือกผลิตภัณฑ์ผ้าอ้อมเด็กที่ทำจากวัสดุที่มีการซึมซับได้ดี เป็นมิตรต่อสิ่งแวดล้อม ควรเลือกผ้าอ้อมเด็กให้เหมาะสมกับอายุและรูปร่างของเด็กเพื่อการสวมใส่ที่สะดวกสบายและไม่อึดอัด หลีกเลี่ยงผลิตภัณฑ์ผ้าอ้อมเด็กที่ใช้สารที่อาจทำให้เกิดการแพ้ หรือระคายเคืองได้ง่าย เช่น น้ำหอม สี หรือกาว หลังจากเปลี่ยนผ้าอ้อมเด็กทุกครั้ง ควรทำความสะอาดผิวหนังด้วยน้ำ และเช็ดผิวหนังให้แห้งก่อนใส่ชิ้นใหม่ เพื่อป้องกันการอับชื้นซึ่งอาจเป็นสาเหตุของการเกิดผื่นแพ้ที่ผิวหนังได้ ควรใส่ผ้าอ้อมเด็กตามระยะเวลาการใช้งานที่กำหนดไว้บนฉลากเพื่อสุขอนามัยที่ดีของเด็ก และควรคำนึงถึงว่าผลิตภัณฑ์ผ้าอ้อมสำเร็จรูปเป็นสินค้าแบบใช้ครั้งเดียวทิ้ง